Komisijos reglamentas (EB) Nr. 787/2002
2002 m. gegužės 13 d.
iš dalies keičiantis Reglamentą (EB) Nr. 174/1999, nustatantį išsamias specialiąsias Tarybos reglamento (EEB) Nr. 804/68 taikymo taisykles dėl pieno ir pieno produktų eksporto į Šveicariją licencijų ir eksporto grąžinamųjų išmokų
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1255/1997 dėl bendro pieno ir pieno produktų rinkos organizavimo [1] su paskutiniais pakeitimais, padarytais Reglamentu (EB) Nr. 509/2002 [2], ypač į jo 26 straipsnio 3 dalį ir 31 straipsnio 14 dalį,
kadangi:
(1) Komisijos reglamente (EB) Nr. 174/1999 [3] su paskutiniais pakeitimais, padarytais Reglamentu (EB) Nr. 156/2002 [4], yra nustatyta, kad eksportuojant į Šveicariją to reglamento III priede nurodytus sūrius, būtina pateikti eksporto licenciją, patvirtinančią, kad šie produktai yra Bendrijos kilmės, ir nurodančią, ar buvo išmokėta eksporto grąžinamoji išmoka. Atsižvelgiant į eksporto grąžinamųjų išmokų visiems į Šveicariją eksportuojamiems Bendrijos sūriams panaikinimą, numatytą Dvišaliame Europos bendrijos ir Šveicarijos Konfederacijos susitarime dėl prekybos žemės ūkio produktais (toliau - Susitarimas), 1999 m. birželio 21 d. pasirašytoje Liuksemburge ir patvirtintoje 2002 m. vasario 28 d. Tarybos sprendimu [5], ir siekiant supaprastinti muitinės formalumus, eksportuoti sūrius į Šveicariją bus leidžiama pateikus paprastą eksporto deklaraciją ir kilmės įrodymą, remiantis 1972 m. liepos 22 d. Europos bendrijos ir Šveicarijos Konfederacijos susitarimo su pakeitimais, EB-Šveicarijos Konfederacijos jungtinio komiteto padarytais 2001 m. sausio 24 d. Sprendimu Nr. 1/2001 [6], patvirtintu 1972 m. gruodžio 19 d. Tarybos reglamentu(EEB) Nr. 2840/72 [7], trečiuoju protokolu dėl sąvokos "produktų kilmė" apibūdinimo ir administracinio bendradarbiavimo būdų. Todėl tą nuostatą reikėtų pakeisti, o III priedą išbraukti.
(2) Kadangi šiame reglamente numatytos priemonės atitinka Pieno ir pieno produktų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 174/1999 iš dalies keičiamas taip:
1. 19 straipsnis pakeičiamas ir išdėstomas taip:
"19 straipsnis
Tam, kad Europos bendrijos ir Šveicarijos Konfederacijos susitarimo dėl prekybos žemės ūkio produktais III priedo 2 priedėlyje išvardytiems sūriams, importuojamiems į Šveicariją, būtų sumažintas arba netaikomas muitas, būtina pateikti eksporto deklaraciją ir kilmės įrodymą, išduotą remiantis 1972 m. liepos 22 d. Europos bendrijos ir Šveicarijos Konfederacijos susitarimo trečiuoju protokolu."
2. III priedas išbraukiamas.
2 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Jis taikomas nuo 2002 m. birželio 1 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2002 m. gegužės 13 d.